**Călător în timp - Praf stelar la mâna a doua**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*credit pe datorie omenesculu\*i

noapte vâscoasă sub arşiţă un greier trage luna-n arcuş

un mic demiurg avar şi tăcut

bifează-n elitre seducţiile neconsumate ale materiei

privesc verbul cum se scurge din mine

fărâme de înţelesuri sterile se aşază cuminţi în buclă

sonorizează carnea friabilă uvertura materiei

oratoriu trădându-şi candoarea în suprapuneri mişcate

eu sub mască voi zice nu sunt eu

altcineva respiră octave pline de lacrimi revolta de-a nu-mi vedea chipu-n oglindă

trecerea oarbă printre universuri nu se explică

nici înecul în lut deposedat de păsări

doar liberul arbitru eliberează viză spre acel "acasă" dorit sub arsură de lavă

de milenii mi se promite închiderea cercului eu cred pe jumătate

umărul mi-i ros alternativ de cârtiţe

vegheate câteodată de bufniţe în travestiuri ciudate

rabd şi duc

(ca un blestem sau ca un har povara înfierează orice gând

rebeliunii îi pune căpăstru)

uneori săgeata se înfige în soare

sau în mine

când alt trup mă ia prizonier pentru o clipă

și-mi supune programul de lucru

gravitației

veşnicia nu se domesticeşte uşor

mi-au explodat în palme atâtea existente oarbe

ca să dezleg drumurile din piatră declanşez războaie galactice

în iris dragonul îmblânzește neantul

aruncându-i ca hrană viețile în care ochii mei au rătăcit

răsăritul

în diapazon de voluptate bulimică

greierele ridică efemerului cortina amneziilor

simfonia regală a cărnii poate începe